<classify> MAMLAKA ya Usimamizi wa Wanyamapori Tanzania Tawa kwa kushirikiana na Taasisi ya Wanyamapori Afrika AWF, wameanzisha mpango wa kutumia mbwa kwa ajili ya ukaguzi na upekuzi wa nyara za serikali katika mipaka, bandari pamoja na viwanja vya ndege kote nchini.Watafanya operesheni katika maeneo ya wananchi ili kujua nyara za serikali ikiwemo pembe za ndovu zilizofichwa hivyo kuhakikisha wanasimamia mipaka ya nchi.Hayo yamesemwa na Naibu Kamishna wa Tawa, Mabula Nyanda wakati akizungumza katika hafla ya ufungaji mafunzo kwa kikosi maalumu cha mbwa wanusao yaliyowashirikisha Watanzania wanane na raia wa Cameroon sita katika chuo cha mafunzo hayo Usa River Wilayani Arumeru mkoani Arusha.Wamefikia hatua ya kuja na mpango huo wa matumizi ya teknolojia ya vikosi vya mbwa katika maeneo ya mipakani ,viwanja vya ndege na bandari ili kurahisisha utendaji kazi wao na kuweza kudhibiti utoroshwaji wa nyara za serikali ukifanywa na watu wasio waaminifu.Tumeamua kushiriki kikamilifu katika kuwaandaa askari wetu kwa kuimarisha kikosi cha mbwa katika kuhakikisha tunasimamia mipaka ya nchi ipasavyo,alisema na kuongeza:Tunaamini uwepo wa matumizi hayo ya mbwa yatasaidia kudhibiti uhalifu wa rasilimali za wanyamapori hususani wakati wa kusafirisha, alisema.Mkuu wa Kitengo Maalumu Tawa, John Kaaya alisema walivipa vikosi hivyo mafunzo maalumu ambapo tangu kuanza kwa mafunzo hayo mwaka 2015, wamefanikiwa kuwa na kikosi cha mbwa kilichopo jijini Dar es Salaam ambacho kinashughulikia mizigo na bidhaa zinazopitishwa katika viwanja vya ndege.Alisema walianza na Dar es Salamu ambapo wamepanua wigo na kuhamia Kanda ya Kaskazini Kiwanja cha Ndege cha Kimataifa Kilimanjaro KIA na mipaka ya Namanga na Holili kunapotumika utoroshaji wa nyara mbalimbali wakiwa na mipango kuendelea katika viwanja vingine kwani wahalifu hawana mipaka.Mkurugenzi wa Uhifadhi Wanyamapori na Sayansi Taasisi ya AWF, Dk Philip Muruthi alisema mpango huo ni muhimu kwani Afrika kuna maliasili nyingi za wanyamapori na misitu na majangili wengi wanawinda kiharamu na kujipatia fedha bila halali, hivyo lazima kudhibiti ujangili huo.  <topic>: kitaifa 